**Lege**

**pentru ratificarea Acordului de împrumut (Proiect privind școli mai sigure, incluzive și sustenabile) dintre România şi Banca Internaţională pentru Reconstrucţie şi Dezvoltare,** **semnat la București la 6 mai 2021**

**Parlamentul României adoptă prezenta lege :**

Art.1 Se ratifică Acordul de împrumut (Proiect privind școli mai sigure, incluzive și sustenabile) dintre România şi Banca Internaţională pentru Reconstrucţie şi Dezvoltare, semnat la București la 6 mai 2021, în valoare de 100 milioane euro, denumit în continuare Acord de împrumut.

Art. 2 (1) Ministerul Educației va asigura implementarea Proiectului prevăzut la art.1, denumit în continuare Proiect, prin Unitatea de Implementare a Proiectului privind Modernizarea Rețelei Școlare și Universitare desemnată în acest scop în cadrul Ministerului Educației, căruia i se deleagă întreaga autoritate şi responsabilitate în realizarea Proiectului.

(2) Ministerul Finanţelor va încheia cu Ministerul Educației un acord subsidiar, prin care se vor stabili drepturile şi obligaţiile părţilor în implementarea Proiectului şi în aplicarea Acordului de împrumut.

Art. 3 Cheltuielile reprezentând echivalentul în lei al valorii împrumutului vor fi cuprinse în bugetul Ministerului Educației, în limita sumelor alocate anual cu această destinație de la bugetul de stat.

Art. 4 Ministerul Educaţiei va încheia cu autorităţile administraţiei publice locale protocoale pentru trecerea în administrarea Ministerului Educaţiei, pe perioada realizării Proiectului, a unităţilor de învăţământ preuniversitar de stat care fac obiectul lucrărilor de reabilitare, reconstruire, modernizare şi dotare, în condiţiile prezentei legi, şi pentru trecerea unităţilor de învăţământ preuniversitar de stat, după finalizarea Proiectului, în administrarea autorităţilor administraţiei publice locale, care vor avea obligaţia întreţinerii, reparării şi asigurării funcţionării depline a acestora pe toată perioada lor de viaţă, conform legislaţiei în vigoare.

Art. 5 Sumele trase din împrumut și virate în contul de valută deschis pe numele Ministerului Finanțelor la Banca Națională a României se utilizează pe măsura necesităților de finanțare a deficitului bugetului de stat și refinanțării datoriei publice guvernamentale, în conformitate cu prevederile Ordonanţei de urgenţă a Guvernului nr. 64/2007 privind datoria publică, aprobată cu modificări şi completări prin Legea nr. 109/2008, cu modificările şi completările ulterioare.

Art. 6 Plata serviciului datoriei publice aferent împrumutului, respectiv rambursarea capitalului, achitarea dobânzilor, comisioanelor şi a altor costuri aferente împrumutului se asigură conform legislaţiei în vigoare privind datoria publică, prin mecanismul aferent finanţărilor rambursabile contractate de Guvernul României, prin Ministerul Finanţelor, în vederea finanţării deficitului bugetului de stat şi refinanţării datoriei publice guvernamentale.

Art.7 (1) Se autorizează Guvernul României ca, prin Ministerul Finanțelor, să convină cu Banca Internațională pentru Reconstrucție și Dezvoltare amendamente la conținutul Acordului de împrumut care nu sunt de natură să majoreze obligațiile financiare asumate de România față de Banca Internațională pentru Reconstrucție și Dezvoltare.

(2) Amendamentele convenite potrivit alin. (1) se aprobă prin hotărâre a Guvernului.